Mboweni hof toe oor OB se bevindingDirekteur-generaal van die tesourie, Dondo Mogajane (links) saam met Tito Mboweni, die minister van finansies (Foto: Phando Jikelo/African News Agency/ANA) Tito Mboweni, minister van finansies, het hofstukke by die hooggeregshof in Pretoria ingedien in ŉ poging om adv. Busisiwe Mkwebane, die openbare beskermer (OB), se bevindinge oor die tesourie se direkteur-generaal ter syde te laat stel. Die tesourie het ŉ verklaring die redes uiteengesit waarom Mboweni Mkhwebane se bevindinge betwis. Die OB het vroeër bevind Dondo Mohajane, die direkteur-generaal, het oneerlik opgetree toe hy nie bekendgemaak het dat hy ŉ kriminele rekord het weens ŉ spoedoortreding toe hy vir sy pos aansoek gedoen het nie. Mboweni voer aan die OB se bevindinge is irrasioneel aangesien sy nie genoegsaam aandag geskenk het aan die feite van die saak nie, en dat daar geen “rasionele verband tussen die bevindinge en die regstellende stappe is nie”. Mkhwebane het aanbeveel dat dissiplinêre stappe teen Mohajane gedoen moet word. Die minister noem verder in sy hofstukke die feit dat Mkhwebane die president versoek het om haar van ŉ implementeringsplan te voorsien rakende haar aanbeveling dat Mohajane gedissiplineer word, is ŉ skending van die beginsel van skeiding van magte. “Dat daar vooraf goedkeuring deur die OB gegee moet word oor die implementeringsplan veroorsaak dat die regstellende stappe neerkom op ŉ ongrondwetlike oortreding van die skeiding van magte aangesien dit die president se grondwetlike uitvoerende mag om direkteurs-generaal aan te stel en te dissiplineer oorneem en dié mag in die OB se hande laat,” lui die tesourie se verklaring. Mboweni sê hy aanvaar Mohajane se verduideliking dat ŉ ondergeskikte sy aansoekvorm ingevul het en dié persoon nie geweet het van sy strafregtelike oortreding nie. Mohajane beweer hy het die vorm geteken sonder om dit eers sorgvuldig deur te lees. “Die vorm is voltooi deur die respondent se afdelingsondersteuningsbestuurder en hy [Mohajane] het versuim om seker te maak alles is korrek voordat hy dit geteken het. Dit was ŉ oorsigfout aan sy kant en Mohajane aanvaar volle verantwoordelikheid hiervoor.” Mboweni voer aan die nasionale tesourie was ten volle bewus van Mohajane se skuldigbevinding voordat hy vir die pos van direkteur-generaal aansoek gedoen het en dit alleen maak die OB se bevindinge irrasioneel.